b'\n_START_ARTICLE_\nLaktoseintoleranse\n_START_PARAGRAPH_\nLaktoseintoleranse er redusert egenskap til \xc3\xa5 ford\xc3\xb8ye laktose, som er det dominerende sukkeret i melk. De fleste med laktoseintoleranse kan drikke ca. 1/4 liter melk per dag uten \xc3\xa5 f\xc3\xa5 problemer, men ved et h\xc3\xb8yere inntak kan det danne seg luft i magen med p\xc3\xa5f\xc3\xb8lgende vondt og eventuelt diare._NEWLINE__NEWLINE_Andre melkeprodukter som yoghurt har mindre laktose i seg enn melk, mens harde oster kan v\xc3\xa6re helt fri for laktose. I laktoseredusert melk er laktosen spaltet, slik at mennesker med intoleranse kan drikke den._NEWLINE_Laktoseintoleranse er ikke det samme som melkeallergi. _NEWLINE_Fra f\xc3\xb8dselen produseres enzymet laktase i tynntarmen hos mennesker og andre dyr. Dette enzymet er en forutsetning for \xc3\xa5 ford\xc3\xb8ye morsmelk. Det produseres mindre laktase etter avvenning og overgang til et mer voksent kosthold. I store deler av verden synker laktaseverdiene hos barn fra to til \xc3\xa5tte \xc3\xa5rs alder. Hos ten\xc3\xa5ringer og unge voksne er produksjonen redusert til 1/10 av spebarnsniv\xc3\xa5et. Verdien holder seg s\xc3\xa5 stabil resten av livet._NEWLINE_I mange omr\xc3\xa5der i verden er det derfor normalt at voksne ikke drikker s\xc3\xa6rlig melk. I USA regner man med at melk gir ford\xc3\xb8yelsesproblemer hos 50\xc2\xa0% av alle av spansk herkomst og minst 75\xc2\xa0% av alle av afrikansk, asiatisk og innf\xc3\xb8dt amerikansk herkomst._NEWLINE_Laktaseniv\xc3\xa5et holder seg typisk h\xc3\xb8yt for befolkningsgrupper som tidligere har hatt begrenset mulighet for \xc3\xa5 dyrke jord p\xc3\xa5 grunn av klima eller andre \xc3\xa5rsaker og dermed v\xc3\xa6rt avhengig av melk fra dyr for \xc3\xa5 overleve. I Skandinavia ligger andelen med laktoseintoleranse p\xc3\xa5 ca. 5\xc2\xa0%, i Sentral-Europa \xc3\xb8ker den til ca. 15\xc2\xa0% og er p\xc3\xa5 over 50\xc2\xa0% i S\xc3\xb8r-Europa. Den er p\xc3\xa5 70\xe2\x80\x9390\xc2\xa0% i Afrika (med unntak av mange nomadegrupper), 80\xc2\xa0% i Sentral-Asia, 90\xc2\xa0% i \xc3\x98st-Asia, 30\xc2\xa0% i Nord-India, 70\xc2\xa0% i S\xc3\xb8r-India og 65\xc2\xa0% i S\xc3\xb8r-Amerika._NEWLINE_Enkelte studier har ogs\xc3\xa5 vist at ved \xc3\xa5 drikke en mindre mengde melk flere ganger i l\xc3\xb8pet av dagen over flere uker kan man trene opp bakteriene til \xc3\xa5 ford\xc3\xb8ye melken mer effektivt.'